S-404/2015

Mál þetta, sem þingfest var og dómtekið í dag, er höfðað með ákæru útgefinni af lögreglustjóranum á Suðurlandi þann 30. nóvember sl., á hendur E-kvk-þgf A-kvk-þgf, Ferjuvaði 3, Reykjavík

„fyrir umferðarlagabrot

með því að hafa, að kvöldi þriðjudagsins 20. október 2015 á bifreiðastæði fyrir utan Bílaþjónustu Péturs við Vallhollt á Selfossi, stolið skráningarmerkjum af bifreiðinni UN-641, en ákærða setti skráningarmerkin í heimildarleysi og blekkingarskyni yfir á bifreiðina TT-027 sem var þá án skráningarmerkja, og fyrir að hafa síðan ekið nefndri bifreið svipt ökuréttindum ævilangt og óhæf til þess að stjórna bifreiðinni örugglega vegna áhrifa amfetamíns frá Selfossi vestur Suðurlandsveg uns lögreglan stöðvaði akstur ákærðu skammt vestan Kögunarhóls í Ölfusi.

Telst brot ákærðu varða við 1. mgr. 244. gr. og 1. mgr. 157. gr. almennra hegningarlaga nr. 19, 1940 og 1. mgr. 48. gr. og 1. mgr., sbr. 2. mgr. 45. gr. a. umferðarlaga nr. 50, 1987, sbr. 1. mgr. 100. gr. nefndra umferðarlaga.

Þess er krafist að ákærða verði dæmd til refsingar, til að sæta sviptingu ökuréttar samkvæmt 101. og 102. gr. umferðarlaga nr. 50, 1987 með síðari breytingum og til greiðslu alls sakarkostnaðar.“

Ákærða mætti við þingfestingu málsins í dag og viðurkenndi skýlaust að hafa gerst sek um þá háttsemi sem henni er gefin að sök í ákæru.

Með vísan til skýlausrar játningar ákærðu og þar sem dómari taldi ekki ástæðu til að draga í efa að játning hennar væri sannleikanum samkvæm var farið með málið í samræmi við ákvæði 1. mgr. 164. gr. laga nr. 88/2008 um meðferð sakamála, eftir að sækjanda og ákærðu hafði verið gefinn kostur á að tjá sig um lagaatriði og ákvörðun viðurlaga. Í máli ákærðu kom fram að hún hefur tekið sig á og sé á leið í nám.

Í matsgerð frá rannsóknastofu Háskóla Íslands í lyfja- og eiturefnafræðum kemur fram að amfetamín hafi fundist í þvagi ákærðu. Þá hafi í blóði hennar mælst amfetamín 570 ng/ml. Um málavexti að öðru leyti vísast til ákæruskjals.

Sannað er að ákærða hefur gerst sek um þá háttsemi sem henni er gefin að sök í ákæru og þar þykir rétt færð til refsiákvæða. Ákærða hefur með háttsemi sinni unnið sér til refsingar.

Samkvæmt framlögðu sakavottorði hefur ákærða sex sinnum áður sætt refsingu. Þann 24. júní 2005 var ákærða dæmd til fangelsisrefsingar fyrir fíkniefnalagabrot. Þann 7. júní 2007 var hún aftur dæmd til fangelsisrefsingar fyrir brot gegn 173. gr. a. almennra hegningarlaga nr. 19/1940. Þá gekkst ákærða undir viðurlagaákvörðun þann 9. febrúar 2012 fyrir ýmis umferðarlagabrot, meðal annars akstur undir áhrifum fíkniefna. Þann 12. ágúst 2013 gekkst ákærða undir tvær sektargerðir, annars vegar fyrir brot gegn 248. gr. fyrrnefndra hegningarlaga og hins vegar fyrir umferðarlagabrot, meðal annars akstur undir áhrifum fíkniefna. Seinast var ákærða dæmd til fangelsisrefsingar þann 18. mars 2014 fyrir akstur svipt ökurétti og undir áhrifum fíkniefna.

Nú er ákærða sakfelld fyrir akstur svipt ökurétti og er það brot hennar nú ítrekað í fyrsta skipti. Þá er ákærða einnig sakfelld fyrir akstur undir áhrifum fíkniefna og er það brot hennar nú ítrekað í þriðja sinn.

Refsing ákærðu er hæfilega ákveðin fangelsi í þrjá mánuði. Með vísan til dómvenju þykja ekki efni til að skilorðsbinda refsingu ákærða.

Með vísan til 101. og 102. gr., þó einkum 3. mgr. 101. gr. umferðarlaga nr. 50/1987, með síðari breytingum, er áréttuð ævilöng svipting ökuréttar ákærðu.

Með vísan til 218. gr. laga nr. 88/2008 um meðferð sakamála, ber að dæma ákærða til greiðslu alls sakarkostnaðar, sem nemur samkvæmt yfirliti lögreglu samtals 117.171 kr.

K-kk-nf Ó-kk-nf U-kk-nf, löglærður aðstoðarmaður dómara, kveður upp dóm þennan.

D ó m s o r ð :

Ákærða, E-kvk-nf A-kvk-nf, sæti fangelsi í þrjá mánuði.

Áréttuð er ævilöng ökuréttarsvipting ákærðu.

Ákærða greiði allan sakarkostnað, 117.171 krónur.

K-kk-nf Ó-kk-nf U-kk-nf.